বাবার রাজনৈতিক পরিচয়ই তাঁর ‘শক্তি’। আর নির্বাচনী লড়াইয়ে সেই পরিচয়ই বাধা হয়ে দাঁড়িয়েছে। সেই কারণে প্রয়াত কমল গুহ ও তাঁর ছেলে উদয়নকে ঘিরে এবারের বিধানসভা নির্বাচনে কোচবিহার অন্যরকম        গুরুত্ব পাচ্ছে।
২০১১ সালে পরিবর্তনের ঝড়েও বিধানসভা ভিত্তিক হিসাবে কোচবিহারে এগিয়ে ছিল বিরোধীরাই। জেলার ন’টি কেন্দ্রের মধ্যে চারটি ছিল ফরওয়ার্ড ব্লকের। একটি কংগ্রেসের। বাকি চারটি আসন ছিল তৃণমূলের। সেই হিসাবেই ভারসাম্য এনে ফরওয়ার্ড ব্লক ছেড়ে তৃণমূলে যোগ দেন দিনহাটার বিধায়ক, কমল-পুত্র উদয়ন। এবারও দিনহাটায় তৃণমূলের প্রার্থী তিনিই। ফলে গোটা জেলার ভোটে অন্য মাত্রা পাচ্ছে দিনহাটা। উত্তরবঙ্গে একসময়ের একচ্ছত্র নেতা কমলের পুত্র হিসাবে পারিবারিক সম্পর্ককে তাঁর নতুন দলের রাজনীতিতে কাজে লাগাতে চাইছেন উদয়ন। উল্টোদিকে, প্রয়াত নেতার সঙ্গে তাদের যে রাজনৈতিক সম্পর্ক ছিল, তার উপর ভর করেই লড়তে চাইছে ফরওয়ার্ড ব্লক-সহ বাম শিবির। তাই বাবার রাজনৈতিক পরিচয় কোথাও কোথাও বাধা হয়ে দাঁড়াচ্ছে উদয়নের। সেই দিক থেকে দিনহাটার এই লড়াইয়ের ছায়া পড়েছে জেলার আরও অন্তত ৫-৬টি আসনে।
কোচবিহারে বাম-আধিপত্য ভাঙতে চাইছে তৃণমূল। কিন্তু উদয়নের দলবদল সংক্রান্ত জটিলতা ছাড়াও এই জেলায় চরম সাংগঠনিক সমস্যায় রয়েছে শাসকদল। গোষ্ঠীদ্বন্দ্বের কারণে কমবেশি প্রায় সব আসনেই অনিশ্চয়তা তৈরি হয়েছে। তৃণমূলের জেলা সভাপতি তথা বিদায়ী বিধায়ক রবীন্দ্রনাথ ঘোষের নাটাবাড়ি আর কোচবিহার উত্তরের মিহির গোস্বামী ছাড়া প্রায় সকলকেই এই কাঁটা দেখে এগোতে হচ্ছে। সেই সঙ্গে মাথাভাঙা কেন্দ্রেও স্বস্তিতে নেই শাসকদল। পরিস্থিতি সামাল দিতে তৃণমূলনেত্রী মমতা বন্দ্যোপাধ্যায়ের চেষ্টা সত্ত্বেও আশঙ্কা দূর হয়নি।